Mutual fund Society
สังคมกองทุนรวม ประจำวันศุกร์ที่ 5 ต.ค. 2555
5 ต.ค. 2555

สังคมกองทุนรวม ประจำวันศุกร์ที่ 5 ต.ค. 2555 
...ดัชนีหุ้นไทยต้อนรับสัปดาห์แรกของไตรมาสสุดท้ายของปี 2555 กันโดยปิดทะลุระดับ 1,300 จุดได้ โดยเม็ดเงินลงทุนต่างชาติไหลเข้าเฉลี่ยวันละ 1,000 ล้านบาท 
...เม็ดเงินลงทุนท่วมท้นตลาดอยู่ในเวลานี้ เฉพาะที่ลงทุนในตลาดหุ้นไทยตั้งแต่ต้นปีก็ประมาณ 6.8 หมื่นล้านบาทแล้ว นอกจากนี้ยังมีส่วนที่ลงทุนในตลาดตราสารหนี้ไทยอีกเป็นจำนวนไม่น้อย เพราะอัตราผลตอบแทนพันธบัตรไทยน่าจูงใจ รวมทั้งหุ้นกู้เอกชนไทย โดยเฉพาะบริษัทขนาดใหญ่ที่ไปออกหุ้นกู้สกุลเงินดอลลาร์ มีดีมานด์การจองเข้ามาสูงหลายเท่า 
... วันก่อนธนาคาร RBS ซึ่งเป็นธนาคารรายใหญ่ในยุโรป ก็พูดชัดว่ามีการปรับโครงสร้างเพื่อเน้นธุรกิจในเอเชียแปซิฟิกมากขึ้น เพื่อสร้างรายได้ชดเชยธุรกิจที่หดตัวในฝั่งตะวันตก เพราะในแถบนี้มีวอลุมดีแถมมาร์จินก็สูง 
...ก็นับเป็นข่าวดีของบรรยากาศการลงทุนโดยรวม และหากดูจากงานตลาดนัดกองทุนรวมเมื่อสัปดาห์ที่ผ่านมา ซึ่งจัดที่ศูนย์การค้าเซ็นทรัลพลาซา ปิ่นเกล้า ได้รับการตอบรับจากผู้ลงทุนเป็นอย่างดี โดยตลอด 4 วันมีผู้เข้าร่วมงานร่วม 7,000 คน มียอดธุรกรรมรวม 2,156 รายการ ยอดเงินลงทุนกว่า 561 ล้านบาท 
...กองทุนรวมหุ้นระยะยาว (LTF) ได้รับความสนใจสูงสุด รองลงมาคือ กองทุนรวมเพื่อการเลี้ยงชีพ (RMF) และกองทุนรวมตราสารหนี้ (FIX) ตามลำดับ และที่น่าสนใจจากสถิติผู้ลงทุนในช่วงงานนี้ พบว่าผู้ลงทุนให้ความสนใจกองทุนตราสารทุน (กองทุนหุ้น) เพิ่มขึ้นอย่างมาก 
...เฉพาะในงานครั้งนี้มีมูลค่าการลงทุนในกองทุนหุ้นรวมกว่า 84 ล้านบาท มูลค่าเพิ่มขึ้นจากงานครั้งก่อนเมื่อเดือน ก.ค. 2555 ถึงเท่าตัว หรือหากเทียบกับการจัดงานในช่วงเดียวกันของปีก่อนก็เพิ่มขึ้นถึง 7 เท่าตัว 
...ตลาดหลักทรัพย์และโครงการให้เงินทำงานผ่านกองทุนรวม แจ้งข่าวเตรียมเดินหน้าประชาสัมพันธ์กองทุนรวมที่น่าสนใจเพื่อเป็นทางเลือกให้ผู้ลงทุน ภายใต้แนวคิด “ย้ายเงินฝากเป็นกองทุนรวม” ทั้งในรูปแบบการสัมมนาพิเศษและกิจกรรมต่างๆ โดยสามารถติดตามรายละเอียดได้ที่ www.thaimutualfundnews.com 
...บลจ.ทิสโก้ ออกกองทุนเปิด ทิสโก้ ตราสารหนี้คืนกำไร 6M6 อายุ 6 เดือน ขาย IPO ถึงวันที่ 10 ต.ค. 
...ด้าน บลจ.แมนูไลฟ์ ออกกองหุ้นลงทุนในสหรัฐ ชื่อ กองทุนเปิด แมนูไลฟ์ สเตร็งค์ อเมริกัน โกรท เอฟไอเอฟ ลงทุนในกอง Feeder Fund หรือกองทุนหลักกองเดียว ชื่อ Manulife Global FundAmerican Growth Fund ซึ่งมีผลดำเนินงานย้อนหลัง 1 ปีที่ 17.57% และ 3 ปีที่ 42.02% เป็นกองทุนที่เน้นลงทุนหุ้นขนาดใหญ่ ใครอยากซื้อหุ้น Qualcomm หุ้น Apple หุ้น AMAZON ฯลฯ มาที่กองนี้ได้เลย ขาย IPO ถึงวันที่ 10 ต.ค.นี้ 
...ส่วน บลจ.กรุงศรี เตรียมตัวเปิดกองทุนเปิดกรุงศรี อีเมอร์จิ้งมาร์เก็ตอิควิตี้ ลงทุนในตลาดเกิดใหม่...